Pragtige Maanblom .. Brugmansia | Die Vryburger
Hierdie Maanblom is familie van die Solanceae spesies. Hul dra groot, welriekende trompetvormige blomme. . Die blomme word ook "angle's trumpets" genoem.
Die Maanblom klassifiseer onder struike of klein bome. Hul word 3 – 11 meter hoog. Die blare van die plant is ook groot, 10 – 30 cm lank en 4 – 18 cm wyd en het 'n sterk aar in die middel en is ook effens harig. Die blomme is 14 – 50 cm lank en kom in wit, geel, pienk, oranje, groen of rooi voor. Daar is ook van die plante wat dubbel blomblare het. Die geur van die plante is sterker in die laatmiddag en aand. Seker waar die plant die naam "Maanblom" vandaan kry. (Die rooi maanblom het nie dieselfde sterk reuk nie). Seker ook daarom die naam "Maanblom". Hulle hang in trosse aan die takke van die struik. Die Maanblom vertoon pragtig in ons tuine. Die plant sal eers blom wanneer hy sy eerste "vurk" in die stam maak, so 80 – 150 cm hoog.
Die Maanblom kom oorspronklik van die tropiese gebiede in Suid Amerika, Venezuela, Chile en Brazil af. Ons kry hul natuurlik ook in Suid-Afrika.. Ons kan hul ook in potte plant waar hul baie mooi vertoon. Hierdie plant lok skoenlappers na ons tuine. Hierdie plant groei maklik in klam toestande en kan in volson of gedeeltelike skadu geplant word. Hul blom oorvloedig in die lente en blom vir 'n lang tydperk tot in die vroeë winter in warm klimate. Hulle hou ook van warm dae en koeler nagte.
Die plant was uiterlik gebruik om velkwale, pyn, artritis, hoofpyn en infeksies te help genees. Hierdie plant is toksies en dit is soos 'n dwelm en moet nie mondelings gebruik word nie! Die blare en sade is baie giftig. Daar is sommige munisipaliteite wat ons verbied om hierdie plant in ons tuine te plant.
Die ou inboorlinge van Suid Amerika het dit met bier en tabakblare gemeng en dit gebruik om hul vrouens en slawe te bedwelm voordat hul lewendig begrawe is!!
Dit is nou maar eenmaal 'n struik met pragtige blomme. Ons hoef dit nie te eet of drink nie, ons kan dit net bewonder.
8 thoughts on "Pragtige Maanblom .. Brugmansia"
alet murray April 16, 2013 at 11:56 am
Die sg Maanblom behoort tot die Familie Solanaceae, Genus Brugmansia spesies candida.
Dit word deesdae eerder geklassifiseer as Genus Datura spesies cornigera. Die oumense het dit ook die onderrokblom genoem.
In die volksmond bestaan baie maanblomme, so ook bv. Ipomoea alba ( Calonyction aculeatum).
Ons moet met plante net versigtig wees watter woorde is Familie, Genus en spesies. Dis mos die arme goed se doopname en daarmee peuter ons nie.
Terloops die Solanaceae is die aartappelfamilie en baie van die lede van hierdie familie is lelik giftig. Alet Murray.
Rina April 17, 2013 at 7:56 am
Ja daar is verskillende maanblomme waarvan ek ook weet. Hierdie een is darem pragtig.
Alet Murray April 17, 2013 at 8:08 am
Rina, ek stem saam dat dit 'n pragtige blom met 'n mooi romantiese naam is! As bioloog is ek maar net gevoelig oor die korrekte gebruik van wetenskaplike name. As iets bv 'n familienaam is, sê 'n mens tog nie dis die spesies nie. Ons sukkel al so om die Westerse beskawing te handhaaf, ons moet hier ook probeer suiwer werk. Goed bedoel. Alet
rina April 17, 2013 at 3:14 pm
Dankie Alet. Ek het ook 'n rankerige vetplantagtige, epifiet maanblom in my tuin en toe kom ek agter dis 'n "dragon fruit" plant. Ek woon egter op 'n wildsplaas en die arme plant het nog nooit vrugte gedra nie, wel, blomme, maar die wildsbokke eet die blomme nog voor daar vruggies ontstaan.
Manja November 14, 2013 at 6:39 pm
Ek het vier maanblom struike in my tuin, maar het nou 'n krisis! My buurvrou beweer sy is allergies daarvoor en vra dat ek dit moet verwyder! My vraag is: kan 'n mens allergies wees daarvoor? Ek sien darem rêrig nie kans om hulle uit te haal nie!
rina December 13, 2013 at 10:05 am
Ek het op TV na Tuinpaleis gekyk, en gesien 'n mens kry 'n dubbele wit maanblom. Dit moet baie mooi wees, ek het net die pinke in ons tuin, en dit is 'n fees.
Amanda Nortjè January 29, 2014 at 9:35 am
Ja Rina ek het die dubbel wit. Dis regtig iets besonders. Die pienk het nie so mooi blom soos die dubbel witte nie. Sal jou aanraai om een te kry.